A projekt eredményeit már a megvalósítás során tapasztaltuk. Ahogy a pályázatírás során terveztük, a projektindító első partnertalálkozó szakmai programjában a résztvevő vezetők megismerkedtek a dán rendszer sajátosságaival, azokkal az etikai és filozófiai alapokkal, amik a gyakorlat mögött állnak, valamint néhány konkrét eszköz kipróbálásán keresztül a pedagógiai módszertannal és a mögötte rejlő emberszemlélettel. Már ekkor konkrét esetismertetések és csoportmunka zajlott, amelynek során kiderült, hogy mik azok a legnagyobb kihívások, amikkel az intézményvezetők és szakemberek küzdenek. Ez sokat segített a tanulmányutak és a tanfolyamok tematikájának testre szabásában. A szintén a projekt első felében szervezett dániai tanulmányutakon a résztvevő munkatársak egyrészt gyakorlati módszertani eszközöket tanultak és próbáltak ki, másrészt megfigyelhették és megtapasztalhatták a dániai intézményekben folyó munkát. A magyar-román delegációk tagjai között voltak szociális gondozók és ápolók, pedagógusok, mentálhigiénés szakemberek, középvezetők. Különösen nagy hatással volt rájuk az ottani munkaszervezés, mely nagy mértékben épít a szakmaközi teamek munkájára. A teamek nagyfokú önállóságot kapnak, a kliensek ápolásával és fejlesztésével kapcsolatos primer feladatok az ő hatáskörükbe tartoznak. A teamek rendszeresen tartanak megbeszéléseket, melyek során részletesen megtervezik a gondjukra bízott kliensekkel kapcsolatos munkát, elosztják a feladatokat egymás között. Így a felelősség is megoszlik a tagok között és a nehéz helyzeteket is könnyebben oldják meg, valamint – és ez talán a legfontosabb – a szakmai munkájuk is sokkal hatékonyabb lesz. Ezt a munkamódszert kisebb vagy nagyobb mértékben minden résztvevő szervezet munkatársai már a projekt során elkezdték megvalósítani, így a projekt egyik fő kitűzése, hogy olyan eszközöket és tudást adjon a munkatársak kezébe, amit azonnal, a mindennapi munkájuk során alkalmazni tudnak, intézményi, munkaszervezési szinten is megvalósult. Ezek a teamek és miniteamek a beszámolók alapján a projekt lezárulta után is működnek. A tanulmányutakkal kapcsolatos elvárásaink megvalósultak, a résztvevők bepillantást nyertek a magas ápolási igényű személyek számára létrehozott lakóotthonok életébe. Fontos szempont volt, hogy ezekben a lakóotthonokban úgy biztosítják a lakók számára a magas színvonalú szolgáltatásokat, hogy ugyanakkor a lehetőségeikhez képest legnagyobb fokú önrendelkezést és magánélethez való jog gyakorlását biztosítják számukra. A tanulmányutak során a gyakorlatban láthattuk a rehabilitációs szemlélet szerinti pedagógiai munkát, az ehhez kapcsolódó igényfelmérést, a SMART célok szerinti fejlesztést. A bentlakásos, kisebb és nagyobb létszámú lakóotthonok mellett a nappali foglalkoztató és az otthoni segítségnyújtás szolgáltatásait is megismerhettük. A támogató szellemiségű, a kliensek meglévő képességeire alapuló fejlesztő pedagógiai eszközök, és ezek sikeres alkalmazása a kihívó viselkedés elkerülésére volt az a tapasztalat, amit szintén, már hazaérkezésük után alkalmazni kezdtek a szakemberek. A projektidőszak második felében két háromnapos tréning keretében – az igényeknek és kívánságoknak megfelelően a következő területeken kaptak képzést a résztvevők: kockázatelemzés, kihívó magatartás, konfliktuskezelés és kommunikáció, valamint célokra és részcélokra alapozott fejlesztés, strukturált napirend és az értelmes tevékenységek megtervezésének és lebonyolításának mindennapos intézményi gyakorlata. Itt is számos olyan eszközt, ötletet kaptak a kezükbe a kollégák, amiket nagyon hasznosnak ítéltek.

Összefoglalva: az elvártakhoz képest mindenképp eredményesnek ítélhető, hogy:

* a projektben résztvevő vezetők és középvezetők segítséget kaptak a modern és hatékony munkaszervezés, szolgáltatásszervezés és tervezés területein
* a projektben résztvevő szociális gondozók és ápolók konkrét eszközöket kaptak a számukra legproblémásabb területeken, mint pl. a kihívó viselkedés megelőzése és kezelése
* a projektben résztvevő szakemberek magukévá tették a rehabilitációs szemléleten alapuló pedagógiai módszertant és annak alkalmazásához konkrét eszközöket is kaptak.

A résztvevői értékelések bizonyították, hogy másik fontos célkitűzésünk, a kollégák közötti őszinte és nyílt kommunikáció szintén megvalósult, hiszen többen azt emelték ki, hogy a dán szakemberek őszintén vallottak a hibás döntésekről is, a mai eredményes munkájukhoz vezető rögös útról, és ez egyrészt megalapozta a hitelességüket, másrészt a magyar és román kollégák is bátran tudtak tanácsot kérni a komplex esetekkel kapcsolatban.

Ami a tervezett elvárásokon túl teljesült, az a résztvevő kollégák kliensekhez való hozzáállásának változása, az elismerő, erőforrásokra építő, tiszteletteljes szemlélet átvétele.

Ami a tervezett elvárásokhoz képest nem teljesült maradéktalanul, az az ún. szolgáltatási gyűrű kialakítása dániai gyakorlatának megismerése – egyszerűen azért, mert a rendszer annyira különböző a magyar gyakorlattól, hogy nem voltak átvehető elemei. Ugyanakkor a romániai helyszínű partnertalálkozón résztvevő magyar kollégák tanulmányozhatták ezt a román partnerszervezet példaértékű gyakorlatában.